Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
1 Tesalonaika 3:1-13
3 Olsem na taim mipela i no inap wet moa, mipela i pilim olsem i gutpela long mipela yet i stap long Atens.2 Mipela i salim Timoti i go, em brata bilong yumi na wokman bilong God husat i save autim gutnius bilong Krais. Mipela i salim em i go bilong strongim yupela na mekim isi bel bilong yupela, na dispela bai helpim bilip bilong yupela.3 Nogut ol dispela hevi i mekim na wanpela i surik. Yupela yet i save olsem yumi no inap abrusim ol dispela kain hevi.4 Tru tumas, taim mipela i bin stap wantaim yupela, mipela i bin tokim yupela olsem yumi bai karim pen na hevi. Na yupela i save olsem dispela i kamap pinis.5 Long dispela as, taim mi no inap wet moa, mi salim em i go, bai mi ken save long pasin bilong yupela long holimpas bilip. Nogut dispela Man Bilong Traim Man i traim yupela long sampela kain rot, na hatwok bilong mipela i lus nating.6 Orait Timoti i lusim yupela na nau tasol em i kamap long mipela, na em i bringim gutpela nius long pasin bilong yupela long holimpas bilip na pasin laikim bilong yupela. Em i tok yupela i tingim yet mipela wantaim amamas, na yupela i laik lukim mipela, olsem mipela tu i laik lukim yupela.7 Ol brata, long dispela as mipela i kisim bel isi long pasin bilong yupela long holimpas bilip, maski mipela i sot long sampela samting na karim pen na hevi.8 Yupela ol disaipel bilong Bikpela i sanap strong i stap, olsem na nau laip bilong mipela i kisim nupela strong.9 Long ai bilong God, mipela i kisim bikpela amamas long yupela. Olsem na mipela inap givim wanem kain tenkyu long God i stret long dispela amamas?10 Na tu, long san na nait mipela i beten strong moa yet long lukim pes bilong yupela na long inapim ol samting yupela i sot long en long bilip.11 God, Papa bilong yumi, na Jisas, Bikpela bilong yumi, ol i ken opim rot long mipela i ken i kam long yupela.12 Na tu, Bikpela i ken helpim yupela long mekim moa, yes, mekim moa yet pasin bilong laikim ol wanbilip na laikim olgeta manmeri, wankain olsem mipela i laikim yupela moa yet.13 Na long dispela pasin em i ken mekim bel bilong yupela i stap strong, na mekim yupela i stap holi na i no gat asua. Na yupela i ken stap olsem long ai bilong God Papa taim Bikpela bilong yumi, Jisas, i kam i stap wantaim ol lain holi bilong en.
tpi_Latn eng_Latn tpi_Latn tpi_Latn